Diari Oficial de la Generalitat Valenciana


Sumari del DOGV 9725, del 15-11-2023 (2023/10089)

RESOLUCIÓ de 24 d'octubre de 2023, de la Conselleria d'Hisenda, Economia i Administració Pública, d'acceptació per la Generalitat, mitjançant mutació demanial externa, d'una parcel·la titularitat de l'Ajuntament de Riba-Roja de Túria per a la construcció per part de la Conselleria de Sanitat d'un nou centre de salut en la localitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9725

Data del DOGV
:   15-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10340


Data del document
:   24-10-2023

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

RESOLUCIÓ de 24 d'octubre de 2023, de la Conselleria d'Hisenda, Economia i Administració Pública, d'acceptació per la Generalitat, mitjançant mutació demanial externa, d'una parcel·la titularitat de l'Ajuntament de Riba-Roja de Túria per a la construcció per part de la Conselleria de Sanitat d'un nou centre de salut en la localitat. [2023/10293]  
  
El director general de Gestió Econòmica, Contractació i Infraestructures de la Conselleria de Sanitat ha remés un escrit de 5 de setembre de 2023 en el qual es proposa l'acceptació per la Generalitat d'una parcel·la titularitat de l'Ajuntament de Riba-roja de Túria per a la construcció per part de la Conselleria de Sanitat d'un nou centre de salut en la localitat.  
Aquest escrit s'acompanya amb diversa documentació, remesa per l'Ajuntament de Riba-roja de Túria, entre la qual figura el certificat remés pel secretari de la corporació de data 13 de setembre de 2022, en el qual es fa constar que el Ple d'aquest ajuntament, en sessió plenària celebrada el dia 5 de setembre de 2022, va adoptar l'acord d'aprovar la mutació demanial externa a favor de la Generalitat Valenciana de la finca registral 29731, a l'efecte de la construcció d'un nou centre de salut.  
Les dades registrals, segons nota simple del Registre de la Propietat de Benaguasil remesa per l'Ajuntament de Riba-roja de Túria, són: finca 29407, inscrita en el tom 1990, llibre 615, foli 63, de mil nou-cents cinquanta-huit metres quadrats. Segons consta en aquesta nota simple, la referència cadastral de la parcel·la és 2169519OK7627F2373VJ; la finca ha quedat en data 21 de juliol de 2023 coordinada gràficament amb el cadastre, de conformitat amb els articles 9 i 10 de la Llei hipotecària, i pertany la totalitat del ple domini a l'Ajuntament de Riba-roja de Túria.  
Per la Resolució del director general de Patrimoni, de data 21 de setembre de 2023, es va acordar iniciar l'expedient per a la cessió a la Generalitat, mitjançant mutació demanial externa, de la parcel·la propietat de l'Ajuntament de Riba-roja de Túria abans descrita.  
La cessió s'efectua d'acord amb el que es disposa en la disposició addicional onzena de la Llei 14/2003, de 10 d'abril, de patrimoni de la Generalitat, que estableix que les entitats que integren l'administració local del terme territorial de la Comunitat Valenciana podran afectar béns i drets demanials a un ús o servei públic competència d'una altra administració i transmetre la titularitat d'aquests quan resulten necessaris per al compliment dels seus fins. L'administració adquirent mantindrà la titularitat del bé mentre continue afectat a l'ús o servei públic que va motivar la mutació i, per tant, conserve el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment revertirà a l'administració transmitent, i s'integrarà en el seu patrimoni amb totes les seues pertinences i accessions.  
  
L'article 37 de la Llei 14/2003, de 10 d'abril, de patrimoni de la Generalitat, estableix al punt 2 que la competència per a l'acceptació de les mutacions demanials externes a favor de la Generalitat correspon al titular de la conselleria competent en matèria de patrimoni, a proposta del departament interessat.  
En virtut del que s'ha exposat, i atés el que es disposa en l'article 14.3 d) del Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, i tenint en compte l'informe proposta de resolució de la Conselleria d'Hisenda, Economia i Administració Pública signat pel director general de Patrimoni en data 3 d'octubre de 2023, resolc:  
  
Primer  
Acceptar la cessió a la Generalitat, mitjançant mutació demanial externa realitzada per l'Ajuntament de Riba-roja de Túria, de la parcel·la amb referència cadastral 0187995UV7310K6595FQ (partida la Malla) i inscrita en el Registre de la Propietat de Benaguasil en el tom 1990, llibre 615, foli 63 i número de finca 29663, amb la finalitat de destinar-la a la construcció d'un nou centre de salut.  
Segon  
La propietat municipal s'accepta lliure de càrregues i gravàmens i al corrent de qualsevol despesa.  
  
Tercer  
La transmissió de la titularitat realitzada per l'Ajuntament de Riba-roja de Túria es realitza amb el compromís per part d'aquest de procedir, a costa seua, a l'eliminació de qualsevol obstacle que puga impedir o dificultar l'execució del projecte previst, així com a dotar el terreny objecte de cessió de la urbanització necessària perquè aquest adquirisca la condició de solar, i en concret, el compromís d'executar a costa seua el següent:  
- Finalitzar la urbanització del vial (límits nord i est de la parcel·la), que consisteix a executar el ferm de la calçada, amb un ample aproximat de 7 m.  
- Desplaçar els punts d'enllumenat situats a l'interior de la parcel·la a la vorera pública.  
- Desmantellar la xarxa de reg existent prèviament a l'inici de les obres, ja que ja no donarà servei a les plantacions existents en la parcel·la una vegada es construïsca el nou centre de salut, sense perjudici de la possibilitat de mantindre l'arbratge existent en cas de ser compatible amb la nova edificació.  
- Ampliar la xarxa de sanejament i de proveïment d'aigua potable fins a la futura connexió de la parcel·la.  
- Estendre la xarxa de subministrament elèctric fins a connectar la parcel·la, segons les indicacions que determine l'empresa subministradora del servei per a la potència que requerisca el nou edifici.  
- Retirar qualsevol servitud que puga existir en la parcel·la: a més dels fanals i la xarxa de reg indicats anteriorment, es retirarà la senyalització del carril bici existent a l'interior de la parcel·la així com qualsevol element de mobiliari urbà i plantacions que puguen existir en aquesta.  
- Realitzar les gestions o treballs necessaris per a dotar de subministrament de telefonia la parcel·la fins a la nova connexió.  
  
Quart  
La resolució, que tindrà efectivitat des de la data de la signatura, haurà d'incorporar-se a l'Inventari general de béns i drets de la Generalitat en concepte de bé de domini públic afecte al servei públic sanitari i adscrit a la Conselleria de Sanitat a la qual correspon les competències demanials sobre aquest, incloses la seua administració, defensa i conservació.  
  
Cinqué  
Notificar aquesta resolució a l'Ajuntament de Riba-roja de Túria, així com a la Conselleria de Sanitat, i procedir a publicar-la en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
Contra el present acte, que posa fi a la via administrativa, es podrà interposar un recurs contenciós administratiu en el termini de dos mesos comptats a partir de l'endemà de la notificació, davant la jurisdicció contenciosa administrativa, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos comptats des que l'administració requeridora l'haguera conegut, de conformitat amb el que es disposa en l'article 44 de l'esmentada Llei 29/1998.  
  
  
València, 24 d'octubre de 2023.- La consellera d'Hisenda, Economia i Administració Pública: Ruth María Merino Peña.